amanoisuno/poet huggingface dataset:
郊廟歌辭：梁郊祀樂章：慶和 趙光逢
就陽位，升圓丘。佩雙玉，禦大裘。膺天命，擁神休。萬靈感，百祿遒。秉黃鉞，建朱旗。震八表，清二儀。帝業顯，王道夷。受景命，啟皇基。開九門，懷百神。通肸蚃，接氤氳。明粢薦，廣樂陳。奠嘉璧，燎芳薪。膺寶圖，執左契。德應天，聖饗帝。薦表衷，荷靈惠。壽萬年，祚百世。惟德動天，有感必通。秉茲一德，禋于六宗。欽夤寶命，恭肅禮容。來顧來享，永穆皇風。天惟佑德，辟乃奉天。交感斯在，昭事罔愆。歲功已就，王道無偏。於焉報本，是用告虔。
郊廟歌辭：梁郊祀樂章：慶順 不詳
聖皇戾止，天步舒遲。幹幹睿相，穆穆皇儀。進退必肅，陟降是祗。六變克協，萬靈協隨。
郊廟歌辭：梁郊祀樂章：慶平 不詳
天命降鑒，帝德惟馨。享祀不忒，禮容孔明。奠璧布幣，薦神獻精。神佑以答，敷錫永寧。
郊廟歌辭：梁郊祀樂章：慶肅 張袞
籩豆簠簋，黍稷非馨。懿茲彝器，厥德惟明。金石匏革，以和以平。繇此無體，期乎永寧。
郊廟歌辭：梁郊祀樂章：慶熙 不詳
哲後躬享，旨酒斯陳。王恭無斁，嚴祀維夤。皇祖以配，大孝以振。宜錫景福，永休下民。
郊廟歌辭：梁郊祀樂章：慶隆 不詳
恭祀上帝，于國之陽。爵醴是荷，鴻基永昌。
郊廟歌辭：梁郊祀樂章：慶融 不詳
道和氣兮襲氤氳，宣皇規兮彰聖神。服遐裔兮敷質文，格苗扈兮息煙塵。
郊廟歌辭：梁郊祀樂章：慶休 不詳
大業來四夷，仁風和萬國。白日體無私，皇天輔有德。七旬罪已服，六月師方克。偉哉帝道隆，終始常作則。
郊廟歌辭：梁郊祀樂章：慶和 不詳
煙燎升，禮容徹。誠感達，人神悅。靈貺彰，聖情結。玉座寂，金爐歇。
郊廟歌辭：周郊祀樂章：昭順樂 不詳
五兵勿用，萬國咸安。告功圓蓋，受命雲壇。樂鳴鳳律，禮備雞竿。神光欲降，眾目遐觀。
郊廟歌辭：周郊祀樂章：治順樂 不詳
羽衛離丹闕，金軒赴泰壇。珠旗明月色，玉佩曉霜寒。黼黻龍衣備，琮璜寶器完。百神將受職，宗社保長安。
郊廟歌辭：周郊祀樂章：感順樂 不詳
明君陳大禮，展幣祀圓丘。雅樂聲齊發，祥雲色正浮。
郊廟歌辭：周郊祀樂章：禋順樂 不詳
黃彝將獻，特牲預迎。既修昭事，潛達明誠。
郊廟歌辭：周郊祀樂章：福順樂 不詳
相承五運，取法三才。大禮爰展，率土咸來。卿雲秘室，甘泉寶台。象樽初酌，受福不回。
郊廟歌辭：周郊祀樂章：福順樂 不詳
昊天成命，邦國盛儀。多士齊列，六龍載馳。壇升泰一，樂奏咸池。高明祚德，永致昌期。
郊廟歌辭：周郊祀樂章：福順樂 不詳
上天垂景貺，哲後舉鸞觴。明德今方祚，邦家萬世昌。
郊廟歌辭：周郊祀樂章：忠順樂 不詳
木鐸敷音文德昌，朱幹成列武功彰。雷鞀鷺羽今休用，玉戚相參正發揚。
郊廟歌辭：周郊祀樂章：武舞樂 不詳
圭瓚方陳禮，幹旄乃象功。成文非羽鑰，猛勢若羆熊。
郊廟歌辭：周郊祀樂章：昭順樂 不詳
雲門孤竹，蒼璧黃琮。既祀天地，克配祖宗。虔修盛禮，仰答玄功。神歸碧落，神降無窮。
郊廟歌辭：梁太廟樂舞辭：開平舞 不詳
黍稷馨，醴z0清。牲牷潔，金石鏗。恭祀事，結皇情。神來格，歌頌聲。
郊廟歌辭：梁太廟樂舞辭：皇帝行 不詳
莫高者天，攀躋弗克。隮天有方，累仁積德。祖宗隆之，子孫履之。配天明祀，永永孝思。
郊廟歌辭：梁太廟樂舞辭：帝盥 不詳
莊肅蒞事，周旋禮容。祼鬯嚴潔，穆穆雍雍。
郊廟歌辭：梁太廟樂舞辭：登歌 不詳
於赫我皇，建中立極。動以武功，靜以文德。昭事上帝，歡心萬國。大報嚴禋，四海述職。
郊廟歌辭：梁太廟樂舞辭：大合舞 不詳
于穆皇祖，浚哲雍熙。美溢中夏，化被南陲。後稷累德，公劉創基。肇興九廟，樂合來儀。
郊廟歌辭：梁太廟樂舞辭：象功舞 不詳
天地合德，睿聖昭彰。累贈太傅，俄登魏王。雄名不朽，奕葉而光。建國之兆，君臨萬方。
郊廟歌辭：梁太廟樂舞辭：來儀舞 不詳
於赫帝命，應天順人。亭育品匯，賓禮百神。洪基永固，景命惟新。肅恭孝享，祚我生民。
郊廟歌辭：梁太廟樂舞辭：昭德舞 不詳
肅肅文考，源浚派長。漢稱誕季，周實生昌。奄有四海，超彼百王。笙鏞迭奏，禮物熒煌。
郊廟歌辭：梁太廟樂舞辭：飲福 不詳
戛玉摐金永頌聲，檿絲孤竹和且清。靈歆醉止犧象盈，自天降福千萬齡。
郊廟歌辭：梁太廟樂舞辭：撤豆 不詳
笙鏞洋洋，庭燎煌煌。明星有爛，祝史下堂。籩豆斯撤，禮容有章。克勤克儉，無怠無荒。
郊廟歌辭：梁太廟樂舞辭：送神 不詳
其降無從，其往無蹤。黍稷非馨，有感必通。赫奕令德，仿佛睟容。再拜慌忽，遐想昊穹。
郊廟歌辭：後唐宗廟樂舞辭：昭德舞 不詳
懿彼明德，赫赫煌煌。名高閫域，功著旗常。道符休泰，運葉祺祥。慶傳萬祀，以播耿光。
郊廟歌辭：後唐宗廟樂舞辭：文明舞 不詳
帝業光揚，皇圖翕赫。聖德孔彰，神功不測。信及豚魚，恩沾動植。懿範鴻名，傳之萬億。
郊廟歌辭：後唐宗廟樂舞辭：應天舞 不詳
晉國肇興，雄圖再固。黼黻帝道，金玉王度。皇天無親，惟德是輔。載誕英明，永光聖祚。
郊廟歌辭：後唐宗廟樂舞辭：永平舞 不詳
慶傳瓚祚，位正瑤圖。功宣四海，化被八區。靜彰帝道，動合幹符。千秋萬祀，永荷昭蘇。
郊廟歌辭：後唐宗廟樂舞辭：武成舞 不詳
艱難王業，返正皇唐。先天再造，卻日重光。漢紹世祖，夏資少康。功成德茂，率祀無疆。
郊廟歌辭：後唐宗廟樂舞辭：雍熙舞 不詳
仁君禦宇，寰海謐清。運符武德，道協文明。九成式敘，百度惟貞。金門積慶，玉葉傳榮。
郊廟歌辭：漢宗廟樂舞辭：武德舞 不詳
明明我祖，天集休明。神母夜哭，彤雲晝興。籩豆有踐，管鑰斯登。孝孫致告，神其降靈。
郊廟歌辭：漢宗廟樂舞辭：靈長舞 不詳
天降祥，漢祚昌。火炎上，水靈長。建廟社，潔蒸嘗。羅鐘石，儼珩璜。陳玉豆，酌金觴。氣昭感，德馨香。祗洛汭，瞻晉陽。降吾祖，福穰穰。
郊廟歌辭：漢宗廟樂舞辭：積善舞 不詳
黍稷斯馨，祖德惟明。蛇告赤帝，龜謀大橫。雲行雨施，天成地平。造我家邦，斡我璿衡。陶匏在禦，醍盎惟精。或戛或擊，載炮載烹。飲福受胙，舞降歌迎。滔滔不竭，洪惟水行。
郊廟歌辭：漢宗廟樂舞辭：顯仁舞 不詳
運極金行謝，天資水德隆。禮神鄜畤館，布政未央宮。詰旦備明祀，登歌答茂功。雲軒臨降久，星俎薦陳豐。靄靄沉檀霧，鏘鏘環佩風。熒煌升藻藉，肸蚃轉珠櫳。尊祖咸韶備，貽孫書軌同。京坻長有積，宗社享無窮。
郊廟歌辭：漢宗廟樂舞辭：章慶舞 不詳
罘罳曉唱雞人，三牲八簋斯陳。霧集瑤階瑣闥，酌鬯既終三獻，凝旒何止千春。阿閣長棲彩鳳，玉斝犧樽瀲灩，龍旗鳳轄逡巡。瞻望月遊冠冕，猶疑蒼野回輪。
郊廟歌辭：漢宗廟樂舞辭：觀德舞 張昭
高廟明靈再啟圖，金根玉輅幸神都。巢阿丹鳳銜書命，薦櫻鶴館笳簫咽，酌鬯金楹劍佩趨。星俎雲罍兼魯禮，薦豆奉觴親玉幾，配天合祖耀璿樞。受厘飲酒皇歡洽，
郊廟歌辭：周宗廟樂舞辭：肅順 不詳
我後至孝，祗謁祖先。仰瞻廟貌，夙設宮懸。朱弦疏越，羽舞迴旋。神其來格，明祀惟虔。
郊廟歌辭：周宗廟樂舞辭：治順 不詳
清廟將入，袞服是依。載行載止，令色令儀。永終就養，空極孝思。瞻望如在，顧複長違。
郊廟歌辭：周宗廟樂舞辭：肅雍舞 不詳
周道載興，象日之明。萬邦咸慶，百谷用成。于穆聖祖，祗薦鴻名。祀于廟社，陳其犧牲。進旅退旅，皇武之形。一倡三歎，朱弦之聲。以妥以侑，既和且平。至誠潛達，介福攸寧。
郊廟歌辭：周宗廟樂舞辭：章德舞 不詳
清廟新，展嚴禋。恭祖德，厚人倫。雅樂薦，禮器陳。儼皇屍，列虞賓。神如在，聲不聞。享必信，貌惟夤。想龍服，奠犧樽。禮既備，慶來臻。
郊廟歌辭：周宗廟樂舞辭：善慶舞 不詳
蔔世長，帝祚昌。定中國，服四方。修明祀，從舊章。奏激楚，轉清商。羅俎豆，列簪裳。歌累累，容皇皇。望來格，降休祥。祝敢告，壽無疆。
郊廟歌辭：周宗廟樂舞辭：觀成舞 不詳
穆穆王國，奕奕神功。毖祀載展，明德有融。彝樽斯滿，簠簋斯豐。紛絺旄羽，鏘洋磬鐘。或升或降，克和克同。孔惠之禮，必肅之容。錫以純嘏，祚其允恭。神保是饗，萬世無窮。
郊廟歌辭：周宗廟樂舞辭：明德舞 不詳
惟彼岐陽，德大流光。載造周室，澤及遐荒。于鑠聖祖，上帝是皇。乃聖乃神，知微知彰。新廟奕奕，豐年穰穰。取彼血膋，以往蒸嘗。黍稷惟馨，籩豆大房。工祝致告，受福無疆。
郊廟歌辭：周宗廟樂舞辭：咸順 不詳
萬舞咸列，三階克清。貫珠一倡，擊石九成。盈觴雖酌，靈坐無形。永懷我祖，達其孝誠。
郊廟歌辭：周宗廟樂舞辭：禋順 不詳
旨酒既獻，嘉殽乃迎。振其鞀鼓，潔以鉶羹。肇禋肇祀，或炮或烹。皇屍儼若，保饗是明。
郊廟歌辭：周宗廟樂舞辭：福順 不詳
新廟奕奕，金奏洋洋。享于祖考，循彼典章。清酤特滿，嘉玉騰光。神醉既告，帝祉無疆。
郊廟歌辭：周宗廟樂舞辭：忠順 不詳
稱文既表溫柔德，示武須成蹈厲容。綴兆疾舒皆應節，明明我祖樂無窮。
郊廟歌辭：善勝舞 不詳
聖祖累功，福鐘來裔。持羽執幹。舞文不廢。
郊廟歌辭：善勝舞：禋順 不詳
禮畢祀先，香散幾筵。罷舞幹戚，收撤豆籩。
郊廟歌辭：善勝舞：肅順 不詳
樂奏四順，福受萬年。神歸碧天，庭餘瑞煙。
郊廟歌辭：晉朝饗樂章：初舉酒文同樂 不詳
赫矣昌運，明哉聖王。文興墜典，禮復舊章。鴛鸞濟濟，鳥獸蹌蹌。一人有慶，萬福無疆。
郊廟歌辭：晉朝饗樂章：舉酒 不詳
大明禦宇，至德動天。君臣慶會，禮樂昭宣。劍佩成列，金石在懸。椒觴再獻，寶曆萬年。
郊廟歌辭：晉朝饗樂章：再舉酒 不詳
朝野無事，寰瀛大康。聖人有作，盛禮重光。萬國執玉，千官奉觴。南山永固，地久天長。
郊廟歌辭：晉朝饗樂章：四舉酒 不詳
八表歡無事，三秋賀有成。照臨同日遠，渥澤並雲行。河變千年色，山呼萬歲聲。願修封岱禮，方以稱文明。
郊廟歌辭：晉朝饗樂章：群臣酒行歌 不詳
劍佩儼如林，齊傾拱北心。渥恩頒美祿，咸濩聽和音。一德君臣合，重瞳日月臨。歌時兼樂聖，唯待贊泥金。萬國咸歸禹，千官共祝堯。拜恩瞻鳳扆，傾耳聽雲韶。運啟金行遠，時和玉燭調。酒酣齊抃舞，同賀聖明朝。令節陳高會，群臣侍禦筵。玉墀留愛景，金殿靄祥煙。振鷺涵天澤，靈禽下樂懸。聖明無一事，何處讓堯年。
郊廟歌辭：周朝饗樂章：忠順 不詳
歲迎更始，節及朝元。冕旒仰止，冠劍相連。八音合奏，萬物齊宣。常陳盛禮，願永千年。
郊廟歌辭：周朝饗樂章：忠順 不詳
明君當寧，列辟奉觴。雲容表瑞，日影初長。衣冠濟濟，鐘磬洋洋。令儀克盛，嘉會有章。
郊廟歌辭：周朝饗樂章：治順 不詳
庭陳大樂，坐當太微。凝旒負扆，端拱垂衣。鴛鸞成列，簪組相輝。禦爐香散，鬱鬱霏霏。
郊廟歌辭：周朝饗樂章：福順 不詳
聖皇端拱，多士輸忠。蠻觴共獻，臣心畢同。聲齊嵩岳，祝比華封。千齡萬祀，常保時雍。
郊廟歌辭：周朝饗樂章：康順 不詳
鴻鈞廣運，嘉節良辰。列辟在位，萬國來賓。幹旌屢舞，金石咸陳。禮容既備，帝履長春。
郊廟歌辭：周朝饗樂章：忠順 不詳
禮成三爵，樂畢九成。共離金戺，複列彤庭。
郊廟歌辭：周朝饗樂章：忠順 不詳
明庭展禮，為龍為光。咸韶息韻，鵷鷺歸行。
郊廟歌辭：晉昭德成功舞歌：昭德舞歌二首 不詳
聖代修文德，明庭舉舊章。兩階陳羽鑰，萬舞合宮商。劍佩森鴛鷺，簫韶下鳳凰。我朝青史上，千古有輝光。淮海干戈戢，朝廷禮樂施。白駒皆就縶，丹鳳複來儀。德備三苗格，風行萬國隨。小臣同百獸，率舞賀昌期。
郊廟歌辭：晉昭德成功舞歌：武功舞歌二首 不詳
撥亂資英主，開基自晉陽。一戎成大業，七德煥前王。炎漢提封遠，姬周世祚長。朱幹將玉戚，全象武功揚。睿算超前古，神功格上圓。百川留禹跡，萬國戴堯天。既已櫜弓矢，誠宜播管弦。蹌蹌隨鳥獸，共樂太平年。